**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**Относно:** Решение за даване на съгласие СУЕЕ „Св. Константин-Кирил Философ“ – Русе да кандидатства по Кампания-2025 на Проект „Красива България”, Министерство на труда и социалната политика

**УВАЖАЕМИ ОБЩИНСКИ СЪВЕТНИЦИ,**

През м. октомври 2024 г. Управителният съвет на Проект „Красива България” (ПКБ) към МТСП стартира кампания за набиране на кандидати за участие по ПКБ през 2025 г. Периодът на кампанията е **25.10.2024 г. – 20.01.2025 г.** Дейностите по ПКБ ще се изпълняват и отчитат в рамките на 2025 г.

Мерките, по които може да се кандидатства по време на кампанията са пет:

* Мярка М01 „Подобряване на обществената среда в населените места”;
* Мярка М02 „Подобряване на социалната инфраструктура”;
* Мярка М02-01 „Подобряване на социалните услуги за резидентна грижа и осигуряване на подслон”;
* Мярка М02-03 „Подобряване на образователната инфраструктура в професионалните гимназии предоставящи дуална система на обучение и/или защитени от държавата специалности от професии”;
* Мярка М01-01 „Осигуряване на достъпна среда на обществени сгради”.

Средно училище за европейски езици „Св. Константин-Кирил Философ“ – Русе (СУЕЕ „Св. Константин-Кирил Философ“ – Русе) планира да кандидатства по М01-01 „Осигуряване на достъпна среда на обществени сгради”.

Финансовата рамка на едно проектно предложение по Мярка М01-01 е, както следва:

* Общ бюджет – от 80 000 до 220 000 лв. с ДДС.
* Съфинансиране от кандидата – най-малко 30% от общия бюджет.

СУЕЕ „Св. Константин-Кирил Философ“ е в процес на подготовка на проектна документация за монтиране на вертикална подемна платформа в огледалото на стълбищната клетка към южния вход на сградата. Тя ще има 4 спирки и ще обслужва четирите етажа, в които са разположени учебни помещения. Платформата ще се изгради в собствена самоносеща конструкция, закрепена към стълбището на сградата. Изходите по различните нива ще се извършват на стълбищните площадки.

Към настоящия момент, достъпът на хора и ученици в неравностойно положение в училището се извършва чрез импровизирана рампа на южния вход на сградата и е ограничен до първи етаж.

СУЕЕ „Св. Константин-Кирил Философ“ е създадено през учебната 1961/1962 година като първата извън столицата политехническа гимназия с преподаване на руски език. Днес, училището е профилирано в сферата на чуждоезиковото обучение на високо ниво.

През учебната 2024-2025 г. в училището се обучават общо 1 237 ученици от първи до дванадесети клас (в т.ч. 2 деца в самостоятелна форма на обучение), работят 100 преподаватели и 23,5 души непедагогически персонал.

Проектното предложение на СУЕЕ „Св. Константин-Кирил Философ“ по Мярка М01-01 е с общ бюджет в размер на 120 733,00 лева с ДДС, от които 36 220,00 лева с ДДС (30% от бюджета) ще бъдат съфинансирани от бюджета на училището.

С писмо с наш вх. №31-29-51/20.12.2024 г., директорът на СУЕЕ „Св. Константин-Кирил Философ“, г-жа Добромира Николова, отправи молба към Община Русе да даде своето съгласие училището да кандидатства по Мярка М01-01 с проектно предложение „Монтиране на вертикална подемна платформа за преодоляване на различните нива за хора в неравностойно положение в СУЕЕ „Свети Константин-Кирил Философ“.

Предвид значимия социален ефект на проекта и на основание чл. 63, ал. 1 и ал. 2, т. 2 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам Общинският съвет да вземе следното:

**РЕШЕНИЕ:**

На основание чл. 21, ал. 1, т. 23 във връзка с чл. 21, ал. 2 от ЗМСМА и изискванията за кандидатстване по Проект „Красива България”-2025, Общинският съвет **реши**:

1. Дава съгласие СУЕЕ „Св. Константин-Кирил Философ“ – Русе да кандидатства по Мярка М01-01 „Осигуряване на достъпна среда на обществени сгради”, Проект „Красива България” – 2025 с проектно предложение „Монтиране на вертикална подемна платформа за преодоляване на различните нива за хора в неравностойно положение в СУЕЕ „Свети Константин-Кирил Философ“.
2. Дава съгласие съфинансирането на проектното предложение на СУЕЕ „Св. Константин-Кирил Философ“ – Русе по Мярка М01-01 „Осигуряване на достъпна среда на обществени сгради”, Проект „Красива България” – 2025 в размер на 36 220,00 лв. с ДДС да бъде осигурено от бюджета на училището.
3. Обектът на инвестиция СУЕЕ „Св. Константин-Кирил Философ“ – Русе ще продължи да функционира като такъв (училище) и няма да бъде закрит за периода на устойчивост.

**ВНОСИТЕЛ:**

**ПЕНЧО МИЛКОВ**

*Кмет на Община Русе*